KOMISIJOS KOMUNIKATAS EUROPOS PARLAMENTUIpagal Sutarties dėl Europos Sąjungos veikimo 294 straipsnio 6 dalį dėl Tarybos pozicijos dėl naujos redakcijos Europos Parlamento ir Tarybos direktyvos, kuria sukuriama bendra Europos geležinkelių erdvė, priėmimo per pirmąjį svarstymą /* COM/2012/0119 final - 2010/0253 (COD) */





2010/0253 (COD) KOMISIJOS KOMUNIKATAS EUROPOS PARLAMENTUI pagal Sutarties dėl Europos Sąjungos veikimo 294 straipsnio 6 dalį dėl Tarybos pozicijos dėl naujos redakcijos Europos Parlamento ir Tarybos direktyvos, kuria sukuriama bendra Europos geležinkelių erdvė, priėmimo per pirmąjį svarstymą 1. Pagrindiniai faktai Pasiūlymo perdavimo Europos Parlamentui ir Tarybai data COM(2010) 475 galutinis – 2010/0253(COD): || 2010-09-21 Europos Regionų komiteto nuomonės data || 2011-01-28 Europos ekonomikos ir socialinių reikalų komiteto nuomonės data || 2011-03-16 Per pirmąjį svarstymą priimtos Europos Parlamento pozicijos data || 2011-11-16 Politinio susitarimo dėl Tarybos pozicijos per pirmąjį svarstymą priėmimo data || 2011-12-12 Tarybos pozicijos priėmimo per pirmąjį svarstymą data || 2012-03-08 2. Komisijos pasiūlymo tikslas Iš pažeidimo nagrinėjimo procedūrų, suinteresuotųjų šalių skundų, įvairių tyrimų ir pirmojo geležinkelių teisės aktų paketo įgyvendinimo ataskaitų matyti, kad susiklostė palankios aplinkybės patobulinti galiojančią reguliavimo sistemą. Todėl Komisijos pasiūlymu dėl pirmo geležinkelių teisės aktų paketo išdėstymo nauja redakcija siekiama ne tik supaprastinimo ir didesnio skaidrumo, bet ir spręsti a) tinkamo geležinkelio infrastruktūrų finansavimo ir mokesčių už jas rinkimo, b) geresnių konkurencijos sąlygų geležinkelių rinkoje ir c) organizacinių reformų, kuriomis būtų užtikrinta tinkama rinkos priežiūra, klausimus. a) Pirmas pasiūlymo išdėstyti teisės aktus nauja redakcija tikslas – užtikrinti pakankamą, skaidrų ir stabilų infrastruktūros finansavimą, sudaryti lengviau nuspėjamas infrastruktūros plėtros ir prieigos sąlygas ir taip palengvinti geležinkelio įmonių investicijas, taip pat, užtikrinus, kad infrastruktūros mokesčių dydis ir jų struktūra būtų tinkamesni, gerinti geležinkelio įmonių konkurencingumą, palyginti su kitų rūšių transportu, ir prisidėti prie aplinkos apsaugos išlaidų įtraukimo į įmonių sąnaudas. b) Antra tikslų grupė – neiškreipti konkurencijos kai komercinei veiklai naudojamos valstybės lėšos, neleisti, kad rinkoje įsitvirtinusios įmonės rinktų konfidencialią komercinę informaciją ir ją naudotų prieš galimus konkurentus, pašalinti su geležinkeliais susijusių paslaugų valdymo interesų konfliktus ir pasirūpinti, kad tokios paslaugos būtų lengviau prieinamos naujiems rinkos dalyviams, taip pat siekti didesnio rinkos skaidrumo, kad būtų užtikrinta veiksminga konkurencija. c) Dėl teisės aktais nustatytos priežiūros – siūloma nauja redakcija ketinama užtikrinti, kad reguliavimo institucijos būtų labiau nepriklausomos, turėtų platesnę kompetencijos sritį ir papildomas priemones ir todėl galėtų veiksmingai vykdyti savo pareigas. 3. Pastabos dėl Tarybos pozicijos 3.1 Bendros pastabos dėl Tarybos pozicijos 2011 m. gruodžio 12 d. Taryba pasiekė politinį susitarimą, o 2012 m. kovo 8 d. per pirmąjį skaitymą kvalifikuota dauguma priėmė poziciją. Nors ir toliau orientuojamasi į bendrąjį supaprastinimo ir skaidrumo didinimo konsoliduojant tris galiojančias direktyvas ir jų pakeitimus tikslą, Taryba susilpnino Komisijos pasiūlymą dėl prieigos prie paslaugų, susijusių su geležinkeliais, infrastruktūros finansavimo, mokesčių už infrastruktūrą ir reguliavimo institucijos galių. Kai kuriais atvejais galiojančios teisinės nuostatos Tarybos pozicijoje patvirtinamos be tolesnio tobulinimo, nors 2 skirsnyje pateikta įvairių argumentų tokiems sprendimams atlikti. Atsižvelgus į tam tikrus Europos Parlamento priimtus pakeitimus, šiuo aspektu Tarybos pozicija būtų patobulinta. 3.2 Išsamios Komisijos pastabos Išsamios pastabos yra suskirstytos pagal pagrindines direktyvos projektu reglamentuojamas sritis. 3.2.1 Bendrosios nuostatos (1–3 straipsniai) Tarybos pakeitimais labiausiai siekiama didesnio galiojančių nuostatų aiškumo ir supaprastinimo, todėl jos Komisijai priimtinos. 3.2.2 Valdymo nepriklausomumas: infrastruktūros valdytojų ir transporto įmonių atskyrimas (4–7 straipsniai) Čia taip pat Tarybos pakeitimais labiausiai siekiama didesnio galiojančių nuostatų aiškumo ir supaprastinimo. Todėl Komisijai šie patobulinimai priimtini. 3.2.3 Infrastruktūros valdytojų ir geležinkelio įmonių finansinės padėties gerinimas (8–9 straipsniai) Reikalavimą infrastruktūros valdytojui subalansuoti sąskaitas Taryba susieja su kompetentingos institucijos ir infrastruktūros valdytojo sutartimi, kuri gali galioti ilgesnį laikotarpį, todėl taip užtikrinamas menkesnis efektyvaus ir ilgalaikio infrastruktūros investicijų planavimo ir įgyvendinimo pagrindas, nei numatytasis Komisijos pasiūlyme. 3.2.4 Prieiga prie geležinkelių infrastruktūros ir paslaugų (10–13 straipsniai) Dauguma Tarybos pateiktų pakeitimų atitinka bendrąjį Komisijos pasiūlymo tikslą. Tačiau Komisija apgailestauja, kad reikalavimas teisiškai atskirti dominuojančią padėtį turinčias geležinkelio įmones ir paslaugų infrastruktūros įmones susiaurinamas iki prievolės atskirti organizacinius ir sprendimų priėmimo klausimus ir prievolės vesti atskirą apskaitą. Todėl praktikoje užtikrinti visišką skaidrumą ir lygias geležinkelio įmonių galimybes taptų sunkiau. Sumenko perkelta našta įrodyti, kad esama perspektyvių alternatyvų. Be to, prievolė kitai suinteresuotai šaliai suteikti galimybę naudoti nenaudojamą infrastruktūrą išperkamosios nuomos arba nuomos sąlygomis Tarybos pozicijoje yra išsaugota, tačiau su sąlyga, kad geležinkelio įmonė aiškiai pareiškia susidomėjimą pasinaudoti ta infrastruktūra remdamasi įrodytu poreikiu ir tik po to, kai ta infrastruktūra nenaudota 3 metus (Komisija siūlė 2 metus). 3.2.5 Tarpvalstybiniai susitarimai (14 straipsnis) Komisijai priimtina Tarybos pozicija, kurioje labiau detalizuojama procedūra, kurios reikia laikytis, kad būtų užtikrinta tarpvalstybinių susitarimų atitiktis ES teisei. 3.2.6 Su stebėsena susiję Komisijos uždaviniai (15 straipsnis) Komisijai priimtini Tarybos pakeitimai, kuriais tie uždaviniai sukonkretinami. 3.2.7 Geležinkelio įmonių licencijavimas (16–25 straipsniai) Komisijai priimtini keletas Tarybos padarytų Komisijos pasiūlymo pakeitimų, kuriais siekiama aiškiau išdėstyti galiojančias nuostatas. 3.2.8 Infrastruktūros mokesčiai ir infrastruktūros pajėgumo skyrimas (26–54 straipsniai) Komisijai priimtini Tarybos padaryti Komisijos pasiūlymo pakeitimai, kuriais iš esmės siekiama aiškiau išdėstyti galiojančias nuostatas. Tačiau Komisija apgailestauja, kad Taryba susilpnino jos pasiūlymą leisdama rinktis, ar diferencijuoti mokesčius pagal keliamą triukšmą ir ERTMS naudojimą ir ar įvesti mokesčius už pajėgumo rezervavimą. Taryba sutrumpino mažiausią kompetentingos institucijos ir infrastruktūros valdytojo sutarties dėl infrastruktūros planavimo ir finansavimo laikotarpį iki 3 metų; šiuo klausimu Komisija yra tvirtai įsitikinusi, kad pirminis jos pasiūlytasis 5 metų laikotarpis yra geras kompromisas ir kad Tarybos pozicija (kaip ir 3.2.3 punkto atveju) nėra palanki ilgalaikėms investicijoms. Taryba įtraukė nuostatą, kuria leidžiama padengti visas išlaidas, susidarančias vežant krovinius iš trečiųjų šalių ir į jas tinklu, kurio bėgių kelio vėžė skiriasi nuo pagrindinio ES geležinkelių tinklo bėgių kelio vėžės. Komisija mano, kad tokios išimties pateisinti tokiu grynai techniniu, o ne ekonominiais ar veiklos skirtumais negalima. 3.2.9 Reguliavimo institucijos (55–57 straipsniai) Palyginti su pirminiu Komisijos pasiūlymu, dauguma Tarybos pakeitimų reguliavimo institucijos padėtį susilpnintų. Komisija apgailestauja, kad galimybė reguliuotojui įsikišti finansavimo klausimais (ypač tvirtinant verslo planus, sutartis su nacionalinėmis valdžios institucijomis ir infrastruktūros perpildymo planus) Tarybos pozicijoje tėra pasirinktinė. Komisija lieka įsitikinusi, kad aiškesni reikalavimai apsaugoti reguliavimo institucijos darbuotojų nepriklausomybę yra pagrįsti. 3.2.10 Baigiamosios nuostatos (58–67 straipsniai) Kai kuriais atvejais Taryba apribojo Komisijos įgaliojimus priimti deleguotuosius ar įgyvendinimo aktus, tačiau rezultatas Komisijai visgi priimtinas. Nors Komisija apgailestauja, kad nustatant, kiek esminiai yra konkretūs priedai, laikytasi ribojamojo požiūrio, dauguma pakeitimų suteiktų Komisijai daugiau galimybių užtikrinti suderintą teisės aktų įgyvendinimą ir todėl gali būti laikomi priimtinais. Taryba siūlo 36 mėnesių perkėlimo į nacionalinę teisę laikotarpį. Komisija mano, kad priimtinesnis yra Parlamento numatytas trumpesnis laikotarpis. 4. Išvada Šis pasiūlymas ypač svarbus siekiant 2011 m. kovo 28 d. priimtame komunikate „Bendros Europos transporto erdvės kūrimo planas. Konkurencingos efektyviu išteklių naudojimu grindžiamos transporto sistemos kūrimas“ išdėstytų tikslų. Jis turėtų tapti 2012 m. rengiamų naujų tolesnei geležinkelių transporto rinkos integracijai skirtų Komisijos iniciatyvų pagrindu, todėl abiejų teisės aktų leidėjų turėtų būti priimtas kuo greičiau. Nors kai kurios nuostatos buvo susilpnintos, Komisija mano, kad Tarybos pozicija atitinka pagrindinius pasiūlymo tikslus, ir todėl laikosi nuomonės, kad teisėkūros procesas ir diskusijos su Europos Parlamentu turėtų tęstis per antrąjį skaitymą.